Акультуреи аекологиеи: Риҵатәи апарк иаҵанакуа аӡиақәа рҿы аҽыкәабара зыҟамло
© Sputnik / Томас Тхайцук Туристы в Рицинском реликтовом национальном парке Абхазии
© Sputnik / Томас Тхайцук
Аԥсны аԥсабарахьчаратә закәанԥҵареи Риҵатәи ареликттә милаҭтә парк азы ақәҵареи инарықәыршәаны апарк аҿы иҟоу аӡиақәа рҿы аҽыкәабара ҟалаӡом.
АҞӘА, цәыббра 3 – Sputnik, Бадраҟ Аҩӡба. Риҵатәи ареликттә милаҭтә парк есышықәса аҭааҩцәа иргәаланаршәоит аӡиақәа рҿы аҽыкәабара шыҟамло, уи зырҳәо ашәарҭадара азыҳәангьы ауп ҳәа Sputnik иазеиҭеиҳәеит Адамыр Багаҭелиа.
Аха ус шакәугьы, ари аԥҟара еилазго ҟалалоит иҳәеит Багаҭелиа.
"Аԥҟара шеиларго шгәаҳҭалак, иаразнак иаанаҳкылоит. Раԥхьа иргыланы, аӡы хьшәашәоуп. Иҩбахаз - ҳара ҳхатә традициақәа ҳамоуп - ашьха ӡиақәа рҭалара ҟалом. Ашәарҭадара аганахьалагьы иҟалом", - ҳәа инаҵишьит иара.
Иара иажәақәа рыла, аӡиақәа иаарыкәыршаны игылоуп аҽыкәабара шыҟамло зҳәо аӷәқәа. Иара убас аинспекторцәа ҳамоуп апарк аҿы, урҭ есымша уи иахылаԥшуеит. Аха иҟоуп акгьы змаҳауа аԥсшьаҩцәагьы.
Риҵатәи апарк аӡиақәа рҟны аҽыкәабара ҟалом, избанзар дара аҳәырԥсарра иаҵанакуеит ҳәа аҳәамҭа ҟарҵеит Риҵатәи ареликттә милаҭтә парк аофициалтә даҟьақәа рҿы. Уи адагьы, Аԥсны ашьха ӡиасқәеи аӡиақәеи ԥшьоуп ҳәа иԥхьаӡоуп, уи, хымԥада, хырҩа ауҭар ҟалом.
Риҵатәи ареликттә милаҭтә парк аусзуҩцәа изныкымкәа ирҳәахьан аӡиақәа рҿы уҽукәабар, уи иҭоу ԥсы зхоу зегьы ирԥырхагахар ҟалоит, аекосистема бжьнахыр алшоит ҳәа.
Ашәарҭадарагьы иазхәыцроуп. Ашоурақәа аныҟоу, еиуеиԥшым аинфекциақәа цәырҵыр алшоит. Аӡы аныхьшәашәоугьы, ушьапы ҷаркәалкыр алшоит, ашьа-ада ибааԥсны аусура иалагар ауеит, ауаҩы дӡааҟәрылар илшоит. Убри аан Риҵатәи апарк азин амаӡам аԥҟарақәа еилазго ахараԥса дыршәара, урҭ ирылшо ауаа ргәырҽанҵара ауп.